Document ID: 32010D0077

DEĊIŻJONI TAL-KUMMISSJONI
tad-9 ta’ Frar 2010
li tistabbilixxi data ta’ skadenza ġdida għas-sottomissjoni ta’ dossier għat-terbutryn li għandu jiġi eżaminat skont il-programm ta’ ħidma ta’ għaxar snin imsemmi fl-Artikolu 16(2) tad-Direttiva 98/8/KE tal-Parlament Ewropew u tal-Kunsill
(notifikata bid-dokument numru C(2010) 752)
(Test b’relevanza għaż-ŻEE)
(2010/77/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 rigward it-tqegħid fis-suq tal-prodotti bijoċidali (1), u b’mod partikolari l-Artikolu 16(2) tagħha,
Billi:
(1)
Ir-Regolament tal-Kummissjoni (KE) Nru 1451/2007 tal-4 ta’ Diċembru 2007 dwar it-tieni fażi tal-programm ta’ ħidma ta’ għaxar snin imsemmi fl-Artikolu 16(2) tad-Direttiva 98/8/KE tal-Parlament Ewropew u tal-Kunsill dwar it-tqegħid fis-suq ta’ prodotti bijoċidali (2) jistabbilixxi lista ta’ sustanzi attivi li għandhom jiġu eżaminati, bl-għan li possibbilment jiġu inklużi fl-Anness I, IA jew IB għad-Direttiva 98/8/KE. It-terbutryn huwa inkluż f’dik il-lista għall-prodotti tat-tip 7, 9 u 10.
(2)
Il-parteċipant inizjali li nnotifika t-terbutryn għall-prodotti tat-tip 7, 9 u 10 rtira mill-programm ta’ analiżi. Konsegwentement, u skont l-Artikolu 11(2) tar-Regolament (KE) Nru 1451/2007, il-Kummissjoni għarrfet lill-Istati Membri b’dan. Fit-22 ta’ Ġunju 2007, dak it-tagħrif ġie wkoll ippubblikat permezz ta’ mezzi elettroniċi.
(3)
Fi żmien tliet xhur mill-pubblikazzjoni elettronika ta’ dak it-tagħrif, tliet impriżi wrew l-interess li jieħdu r-rwol ta’ parteċipant għat-terbutryn għal prodott wieħed jew aktar tat-tipi 7, 9 u 10, skont l-Artikolu 12(1) tar-Regolament (KE) Nru 1451/2007.
(4)
Skont l-Artikolu 9(2)(d) tar-Regolament (KE) Nru 1451/2007, id-data ta’ skadenza għas-sottomissjoni tad-dossiers kompleti għall-prodotti tat-tipi 7, 9 u 10 kienet il-31 ta’ Ottubru 2008. Skont it-tieni subparagrafu tal-Artikolu 12(3) tar-Regolament (KE) Nru 1451/2007, fejn il-Kummissjoni tippermetti li persuna interessata tieħu r-rwol ta’ parteċipant li jkun irtira, tista’ tiddeċiedi li testendi, jekk ikun meħtieġ, il-perjodu rilevanti għas-sottomissjoni ta’ dossier komplet.
(5)
Minħabba nuqqas ta’ fehim rigward id-data ta’ skadenza, huwa xieraq li d-data ta’ skadenza għas-sottomissjoni tad-dossiers għat-terbutryn għall-prodotti tat-tipi 7, 9 u 10 tiġi estiża sal-1 ta’ Marzu 2010.
(6)
Il-miżuri pprovduti f’din id-Deċiżjoni huma f’konformità mal-opinjoni tal-Kumitat Permanenti dwar il-Prodotti Bijoċidali,
ADOTTAT DIN ID-DEĊIŻJONI:
Artikolu 1
Id-data ta’ skadenza l-ġdida għas-sottomissjoni tad-dossiers għat-terbutryn (numru tal-KE 212-950-5; numru tas-CAS 886-50-0) għall-prodotti tat-tipi 7, 9 u 10 hija l-1 ta’ Marzu 2010.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, id-9 ta’ Frar 2010.

Labels: 1
0
3
6
12